後，家康命鳥居元忠子成次監三成，欲假成次而辱三成。然成次遇三成甚厚，若無恨者。家康怪而問之。成次對曰：「彼大將也，故吾以大將遇之。且彼殺我父，亦各為其主也。」家康不悅，乃命本多正純監三成。正純欲辱之，乃語三成曰：「秀賴幼弱，汝不以太平為計，而強為叛逆，一朝身名俱裂，實愚者耳。」三成哂之，曰：「德川不滅，豐臣必亡，此天下所共知也。吾既不能識人，今日之事固其宜也。然以小人之故而致敗，是甚可惜也者！」正純曰：「巧言令色，汝之謂也。夫智者，當曉人情、度時勢。汝既不知人，又不為備；戰無攻拒之術，敗無自裁之勇，尚受此倒懸之苦，何故也？」三成大笑曰：「敗則敗矣，復言何益？吾忍辱偷生者，俟時機也；敗而不死，欲觀戰後事也。大將之道，非汝小子所宜聞也。」正純為之語塞。